بورݣراݣ

بورݣراݣ هو واحد لواد فلغرب د لمغريب، الطول ديالو 240 كلم، تيخرج من لأطلس لمتوسط (جبل متورزݣان حدا مولاي بوعزة) وتيصبً فلمحيط لأطلسي، مابين لمدون د سلا و الرباط. لمعدل د الصبيب د بورݣراݣ هو 23 ميترو مكعب ف التانية، ولكن فوقت لفيضانات، يقدر يوصل تال 1500. لأصل د سمية ف لعصر لقديم و لقرون لوسطانية كان واد بورݣراݣ كيتسما واد سلا ولّا واد سلات. ف لقرون لوسطانية، كان معروف حتى ب واد أسمير ولّا إسمير. لمراكشي سماه واد الرمان، و بن لخطيب سماه "واد لغبط"، بينما لحسن لوزان خدّم سمية "بو رقراق". على حساب ل. برونو، السمية ديال بورڭراڭ جات من لأمازيغية "أسيف أروغراز" و عندها علاقة معا قبيلة رڭراڭة، لي هيّ قبيلة مصمودية ستاقرات حدا لواد. التاريخ ديالو لأتار ديال السكنة حدا واد بورڭراڭ كايرجعو ل ما قبل التاريخ ف لفترة النيوليتية، كيما كايبيّنو أدوات موستيرية د السيليكس لي تلقاو حداه. ماكاينينش أتار ديال لبني ف لمنطقة قبل مايجيو لفينيقيين. بورݣراݣ عندو تاريخ قديم و مرتابط بزاف ب لمدون د سلا و الرباط. من بين أهم لأحدات اللي وقعو ف بورݣراݣ: ف 1269 بناو لمرينيين قناة مابين لواد و باب لمريسة ف سلا، اللي خلا لما يوصل تال تما، و ولا لمرسى ف لباب د لمدينة نيشان. ف لقرن 17 تأسسات لجمهورية د بورݣراݣ، اللي خدات سميتها من لواد، واللي كانت دولة جمعات سلا و الرباط و لوداية، و كان لواد عنصر مهم فيها. ف لقرن 18، خصص السلطان مولاي سماعيل الربع ديال لمداخيل د لحوت لي كايتصيّد ف بورڭراڭ للمصاريف ديال لمجيبة د لما للجامع لأعظم د سلا. ف 1755 تبدلو التضاريس د لواد مورا الزلزال د لشبونة، و مابقاش صالح باش يكون فيه مرسى. ف 1936 حبسو لبركاصات من لواد و بدات تاتبنا لقنطرة د مولاي لحسن، اللي كانت هي أول قنطرة على لواد. السدود اللي فيه ف 1974، تبنا السد ديال سيدي محمد بن عبد الله على بورݣراݣ, ف 17 كلم من المصب ديالو. كاين 7 د السدود خرا صغيرة عليه. لهدف دهاد السدود هو أولا تجمع لما اللي تيعاون فالشريب ولفلاحة، وثانيا باش ينتج الضو اللي تيمشي للمصانع. لمارينا د بورݣراݣ بدا لمشروع د لمارينا د بورݣراݣ ف 2006، و لهدف ديالو هو تتقاد الضفة د لواد من الجوايه بجوج د الرباط وسلا، ويكونو فيه بزاف د لحوايج ولأنشطة اللي يقدر يديرهم الواحد إما سائح ولا تا اللي ساكن تمًا. أغاني عليه بزاف د لمغنيين غناو على بورݣراݣ حيث عندو تاريخ كبير كتيرشي حيت تيجمع مابين سلا والرباط. من بين لإنتاجات اللي كانو عليه كانلقاو: أوپيريط مشروع بورقراق, اللي معروفة تا بسميت "أنا رباطي، أنا سلاوي"، اللي كتبها لمسرحي أحمد الطيب لعلج، واللي لحًنها لموسيقار عبد السلام عامر. مصادر